Ettepanek NÕUKOGU MÄÄRUS, millega võetakse vastu autonoomsed üleminekumeetmed ühenduse tariifikvoodi avamiseks Šveitsist pärit elusveiste impordiks

(komisjoni esitatud)

SELETUSKIRI

Euroopa Ühenduse ja Šveitsi Konföderatsiooni vahelises põllumajandustoodetega kauplemist käsitlevas kokkuleppes ettenähtud kahepoolseid kaubandussoodustusi on vaja kohandada, et võtta arvesse olemasolevaid sooduskaubavooge Šveitsi ja uute liikmesriikide vahel. Euroopa Liidu ja Šveitsi tippkohtumisel 19. mail 2004 lepiti kokku ,põhimõte, mille kohaselt Šveitsi ja uute liikmesriikide vaheliste olemasolevate kahepoolsete lepingutega seotud soodustustest tulenevad kaubavood peaksid mõlemapoolselt säilima alates ELi laienemise kuupäevast." Seetõttu on vaja võtta autonoomsed üleminekumeetmed kuni lepingu vastavate muudatuste jõustumiseni.

Poolte poolt 18. mail 2004 parafeeritud protokollis nähakse ette eelkõige ühenduse soodustus elusveistele, mis nõuab kvoodi haldamise menetlust vastavalt 17. mai 1999. aasta määruse (EÜ) nr 1254/1999 (veiseliha- ja vasikalihaturu ühise korralduse kohta) artiklis 32 ettenähtud tingimustele. Seepärast tehakse ettepanek, et nõukogu võtaks vastu lisatud autonoomsed üleminekumeetmed ühenduse tariifikvoodi avamiseks Šveitsist pärit elusveiste impordiks.

2004/0190 (ACC)

Ettepanek NÕUKOGU MÄÄRUS, millega võetakse vastu autonoomsed üleminekumeetmed ühenduse tariifikvoodi avamiseks Šveitsist pärit elusveiste impordiks

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut, [1]

[1] ELT C [...] [...], lk. [...]

ning arvestades järgmist:

(1) Pärast Eesti, Küprose, Leedu, Läti, Malta, Poola, Slovakkia, Sloveenia, Tsehhi Vabariigi ja Ungari ühinemist Euroopa Liiduga lepiti Euroopa Ühenduse ja Šveitsi Konföderatsiooni tippkohtumisel 19. mail 2004 kokku põhimõte, mille kohaselt Šveitsi ja uute liikmesriikide vaheliste varasemate kahepoolsete lepingutega seotud soodustustest tulenevad kaubavood peaksid pärast Euroopa Liidu laienemist säilima. Seetõttu otsustasid pooled kohandada tariifisoodustusi 1. juunil 2002 jõustunud Euroopa Ühenduse ja Šveitsi Konföderatsiooni vahelise põllumajandustoodetega kauplemist käsitleva kokkuleppe [2] (edaspidi ,kokkulepe") raames. Nende soodustuste kohandamine, mis on loetletud kokkuleppe I ja II lisas, hõlmab eelkõige ühenduse tariifikvoodi avamist elusveistele massiga üle 160 kg.

[2] ELT L 114, 30.4.2002, lk 132.

(2) Šveitsi Konföderatsiooniga on kokku lepitud, et kaubavahetuses ei tohi tekkida katkestust. Kokkulepe I ja II lisa muutmise otsustamise kahepoolset menetlust ei saa viivitamata lõpule viia. Et tagada kvoodisoodustuse kättesaadavus kuni nimetatud otsuse jõustumiseni ning lihtsustamise huvides, on asjakohane avada see tariifikvoodi soodustus autonoomse üleminekumeetmena.

(3) Käesoleva määruse üksikasjalikud rakenduseeskirjad ja eelkõige kvoodi haldamiseks vajalikud sätted tuleks vastu võtta nõukogu 17. mai 1999. aasta määruse (EÜ) nr 1254/1999 (veise- ja vasikalihaturu ühise korralduse kohta) [3] artiklis 32 sätestatud korras.

[3] ELT L 160, 26.6.1999, lk 21. Määrust on viimati muudetud määrusega (EÜ) nr 1782/2003 (EÜT L 270, 21.10.2003, lk 1).

(4) Nimetatud tariifikvootidest tuleneva soodustuse saamiseks peavad tooted pärinema Šveitsist vastavalt lepingu artiklis 4 nimetatud reeglitele,

ON VASTU VÕTNUD KÄESOLEVA MÄÄRUSE:

Artikkel 1

1. Ühenduse tollimaksuvaba tariifikvoot avatakse autonoomse üleminekumeetmena alates käesoleva määruse jõustumise kuupäevast kuni 30. juunini 2005 CN-koodi 0102 90 41, 0102 90 49, 0102 90 51, 0102 90 59, 0102 90 61, 0102 90 69, 0102 90 71 või 0102 90 79 alla kuuluva 4600 Šveitsist pärit elusveise massiga üle 160 kg importimiseks.

2. Esimeses lõikes nimetatud toodete suhtes kohaldatakse kokkuleppe artiklis 4 sätestatud päritolureegleid.

Artikkel 2

Käesoleva artikli üksikasjalikud rakenduseeskirjad võetakse vastu määruse (EÜ) nr 1254/1999 artiklis 32 kehtestatud korras.

Artikkel 3

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

Eesistuja

>TABELPOSITION>